‘દેવું કરીને પણ ઘી પીઓ’ ‘આ લોક મીઠા તો પરલોક કોને દીઠા?’ અજ્ઞાનીઓએ, ધનલંપટ અને ભોગલંપટોએ બનાવેલાં આ સૂત્રોના આધારે જીવન-વ્યવસ્થા જો ગોઠવી દીધી હોય તો એના પર પૂર્ણવિરામ મૂકી દો. આજ સુધરી જશે. આવતીકાલ ધન્ય બની જશે.હું મોટો માણસ છું કારણ કે મારી પાસે પદ છે, પૈસા છે, પ્રતિષ્ઠા છે, પ્રસિદ્ધિ છે, પુણ્ય છે, પરિવાર છે. હા સંસાર જગત આ ગણિત પર જ ચાલે છે. આ જગત હંમેશા એક જ પ્રશ્ન તમને પૂછતું રહે છે. ‘તારી પાસે શું છે?’ જો તારી પાસે પદ-પ્રતિષ્ઠા, પૈસા-પ્રસિદ્ધિ વગેરે કશું જ નથી તો તું નાનો માણસ છે, નકામો માણસ છે. પણ સબૂર!